A BIZOTTSÁG HATÁROZATA
(2009. november 20.)
az állatbetegségek kódolt formájának és bejelentésük kódjainak a 82/894/EGK tanácsi irányelvnek megfelelően történő meghatározásáról szóló 2005/176/EK határozat módosításáról
(az értesítés a C(2009) 9007. számú dokumentummal történt)
(EGT-vonatkozású szöveg)
(2009/847/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelvre (1) és különösen annak 5. cikke (1) bekezdésére,
mivel:
(1)
A 82/894/EGK irányelv az I. mellékletben szereplő állatbetegségek kitörésének bejelentéséről rendelkezik.
(2)
A 2005/176/EK bizottsági határozat (2), a 82/894/EGK irányelvnek megfelelően, meghatározza az állatbetegségek kódolt formáját és bejelentésük kódjait. Az említett határozat X/01. melléklete felsorolja a németországi állat-egészségügyi régiók kódjait.
(3)
Németország kiigazította állat-egészségügyi régióinak nevét és határait. E régiók kiigazítása érinti az állatbetegségek közösségi bejelentő rendszerét. A rendszerben jelenleg szereplő régiók helyébe ilyen módon az új régióknak kell lépniük. Ezért helyénvaló a 2005/176/EK határozat X/01. mellékletének ennek megfelelő módosítása.
(4)
A 2005/176/EK határozatot így ennek megfelelően módosítani kell.
(5)
Az átadott információ titkosságának védelme érdekében e határozat mellékletei az Európai Unió Hivatalos Lapjában nem tehetők közzé.
(6)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/176/EK határozat X/01. melléklete helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2009. november 20-án.